《道傍水行可爱》
宋代·孙应时

寒风鸣岁阴，芸物已归静。
郊原何萧瑟，松竹自清整。
道傍足幽意，林屋甚井井。
鸡犬在篱落，沙水暮光映。
古来奇逸士，往往吒兹境。
吾行将安得，怅望沧水永。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。